钦定古今图书集成/明伦汇编/氏族典/第306卷 > 《廖用贤尚友录》 > 康履
## 钦定古今图书集成/明伦汇编/氏族典/第306卷 > 《廖用贤尚友录》 > 康履

按《宋史蓝珪传》，康履初为康王府都监，入内东头供
奉官。康王既即位，履妄作威福，无所忌惮，迁内侍省
押班，金州观察使。帝幸浙江，至杭州江下观潮，中官
供帐，赫然遮道，统制苗傅等切齿，傅幕客王世修亦
疾中官恣横，以告武功大夫刘正彦，正彦曰：“会当共
除之。”王渊跻枢筦，正彦以为由宦者所荐，愈不平，谋
遂决。伏兵斩渊，遣兵围履家，分捕中官。履驰入白帝，
傅等至，乞康履诛之，以谢三军。帝不忍，以主管机宜
文字时希孟、军器监叶宗谔言，帝不得已，遣人执履
至，遂以付傅，即腰斩之，枭其首。傅等诛，赠履官，谥荣
节。